钦定古今图书集成/明伦汇编/氏族典/第578卷 > 《梁书》 > 哥舒曜
## 钦定古今图书集成/明伦汇编/氏族典/第578卷 > 《梁书》 > 哥舒曜

按《唐书哥舒翰传》，“翰子曜，字子明。八岁，元宗召见华
清宫，擢尚辇奉御，累迁光禄卿。以翰陷贼，哀愤号恸。
李光弼讨河北，曜请行，为光弼副，降安太清，救宋州
有功，改殿中监，袭封为东都镇守兵马使。德宗立，召
为左龙武大将军。李希烈陷汝州，以周晃为伪刺史，
召拜曜东都汝州行营节度使，讨希烈。曜击贼，收汝”
州，禽晃以献，斩其将二人。希烈退保许州，曜按甲持
重以挫之。有诏督战，曜进战破之。居数月，希烈自率
兵三万围曜，筑甬道属城，矢集如雨。帝遣神策将刘
德信以兵三千援之，又诏河南都统李勉出兵相掎
角。帝幸奉天，曜走洛阳。会母丧，夺为东都畿汝节度
使，迁河南尹。曜拙于统御，而锐杀戮，士畏而不怀。贞
元元年，部将叛，夜焚河南门，曜挺身免。召入为鸿胪
卿，终右骁卫上将军，赠幽州大都督。子七人，俱以儒
闻。峘茂才高第，有节概；崿、嵫、屺皆明经擢第。